El Club de Gimnàstica Rítmica L’Almara triomfa en la Copa de la Reina 2025
2025-07-24

L’embruixament de Granada ha portat bona sort però ha sigut el treball diari del Club de Gimnàstica Rítmica L’Almara de Burjassot el que ha donat els seus fruits, en forma de nous èxits, en la mil·lenària ciutat andalusa. I és que Granada ha sigut la seu de la celebració de la Copa de la Reina 2025, celebrada el primer cap de setmana de maig, en la qual les gimnastes del Club de Gimnàstica Rítmica L’Almara, Sofia Kharytonchuk i Blanca Rodríguez s’han proclamat campiones de la Copa de la Reina, al costat de les seues companyes en la Selecció Valenciana Irina Narimanova, Lucía González i Daniela Picó.

A més, Sofia Kharytonchuk es va penjar la medalla de plata en pilota i la d’or en maces en la categoria única 2.

Fonts del club burjassoter han expressat un “orgull màxim per l’esforç de les gimnastes i per com han sabut reaccionar davant els obstacles als quals han hagut de fer front fins a l’últim moment, en la competició. Segur que han sigut un gran aprenentatge per a les seues carreres esportives i també per a les seues vides. Ara cal felicitar-se per l’èxit, fruit sens dubte del treball diari i continuar treballant”.